Rasman: Bobur Abduxoliqov legionerga aylandi

O‘zbekistonlik hujumchi Bobur Abduxoliqov faoliyatini Ukraina chempionatida davom ettiradigan bo‘ldi.

23 yoshli futbolchi “Rux” klubi bilan uch yillik shartnoma imzolagan. Bitimga kelishuvni yana bir yilga uzaytirish bandi ham kiritilgan. Abduxoliqov yangi jamoasi safida 16-raqam ostida harakat qiladi.
“Rux” futbolchisiga aylanganimdan judayam xursandman. Jamoaga sifatli o‘yinim va gollarim bilan yordam bermoqchiman. Sabrsizlik bilan birinchi mashg‘ulotlarni kutmoqdaman. Menda boshqa jamoalardan ham yaxshi takliflar bo‘lgandi, biroq men uchun pul muhim emas. Futbolchi sifatida o‘sishga va o‘zimni Yevropada, yaxshi chempionatda ko‘rsatmoqchiman. “Rux” men uchun tramplin vazifasini bajarib beradi.
Bobur Abduxoliqov, futbolchi
Bobur Abduxoliqov bunga qadar “Nasaf” jamoasida to‘p surib kelayotgandi. Qarshiliklar safida u O‘zbekiston chempionati bahslarida 100 dan ortiq o‘yin o‘tkazib, 37 bor raqiblar darvozasini ishg‘ol etgan.
Qayd etish joiz, Bobur “Rux” safida to‘p surgan ikkinchi o‘zbekistonlik futbolchiga aylandi. 2015—2016-yillarda Maksim Shatskix ham ushbu klub sharafini himoya qilgan va shu yerda faoliyatini yakunlagan.
“Rux” Ukraina chempionatida 14-turdan keyin 10 ochko bilan 14 jamoa orasida 13-o‘rinda bormoqda.
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!